Miller se praghonderdtal tevergeefsDavid Miller het ’n praghonderdtal teen Indië aangeteken. Foto: Twitter. Teoreties is dit baie maklik om ŉ krieketwedstryd te wen – jy moet net meer lopies as jou teenstanders aanteken. En al was daar ŉ paar benoude oomblikke teen die einde, het Indië dit eintlik op ŉ amperse drafstap teen Suid-Afrika reggekry. Nadat die Proteas in die eerste T20-kragmeting vyf paaltjies binne ŉ japtrap verloor het, het die tuisspan se kolwers gewys hoe daar in Indië gekolf moet word. Rohit Sharma en KL Rahul het ŉ vennootskap van 96 om die eerste paaltjie geniet, waarna Suryakumar Yadav se blitsbeurt (61 van 22 aflewerings) toegesien het dat Indië ŉ reusagtige 237/3 in hul toegelate 20 boulbeurte kon aanteken. Kagiso Rabada, Wayne Parnell, Lungi Ngidi en Anrich Nortjé het meer as 12 lopies per boulbeurt afgestaan, maar Keshav Maharaj het uitgeblink om met boulsyfers van 2/23 te spog. Die Protea-kolwers het uit die staanspoor ŉ opdraande stryd gevoer, maar Temba Bavuma se swak spelpeil beteken dat hulle gereeld Everest moet uitklim. Die beleërde Protea-kaptein is vir sy tweede agtereenvolgende nulletjie uitgehaal toe Virat Kohli hom in die tweede boulbeurt van Arshdeep Singh se boulwerk uitgevang het. Rilee Rossouw het ook gekom en gegaan, terwyl Quinton de Kock met sy tydsberekening gesukkel het. Maar David Miller is deesdae die rots waarop die Proteas se kolfhuisie staan. ???????????? ???????????????????????? TIME ???????????? David Miller brings up his second T20I century – he is the only South African batter with a T20I ton. What a knock! pic.twitter.com/3Q94UJbD9w — SuperSport ???? (@SuperSportTV) October 2, 2022 Die linkshandige ster het 106 onoorwonne lopies vanaf slegs 47 aflewerings gemoker en sy beurt het agt viere en sewe sesse ingesluit. Danksy Miller se warrelwindbeurt kon De Kock later ook met meer vryheid kolf en het uiteindelik 69 lopies aangeteken. Die twee kolwers se vennootskap van 174 lopies vanaf slegs 84 aflewerings om die vierde paaltjie het Suid-Afrika in staat gestel om 221/3 aan te teken. In Miller, Markram en Stubbs beskik die Proteas oor meer as genoeg slaankrag om wedstryde te wen; as hulle maar net ŉ beter grondslag gehad het. Dit is inderdaad beter om vóór ŉ internasionale toernooi te verloor as tydens die skouspel, maar om meer as 200 lopies af te staan sal enige span laat frons. Dan is dit dalk tyd om Reez Hendricks nader te trek. Selfs al is Bavuma die kaptein. Indië 237/3 in 20 boulbeurte: Suryakumar Yadav 61, KL Rahul 57 en Keshav Maharaj 2/23. Suid-Afrika 221/3 in 20 boulbeurte: David Miller 106*, Quinton de Kock Indië wen met 16 lopies. India win the 2nd T20I by 16 runs, but what a knock from David Miller ???? An outstanding century ????#INDvSA pic.twitter.com/MC31oWGQPg — Wisden (@WisdenCricket) October 2, 2022